CELEX: 32019D1887
Language: el
Date: 2019-11-07 00:00:00
Title: Εκτελεστική απόφαση (ΕΕ) 2019/1887 της Επιτροπής της 7ης Νοεμβρίου 2019 για την τροποποίηση της εκτελεστικής απόφασης 2014/709/ΕΕ όσον αφορά τη διαθεσιμότητα και τον επίκαιρο χαρακτήρα των πληροφοριών στον κατάλογο των εγκεκριμένων εγκαταστάσεων [κοινοποιηθείσα υπό τον αριθμό C(2019) 7899] (Κείμενο που παρουσιάζει ενδιαφέρον για τον ΕΟΧ)

11.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 290/29
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1887 της Επιτροπής
         της 7ης Νοεμβρίου 2019
         για την τροποποίηση της εκτελεστικής απόφασης 2014/709/ΕΕ όσον αφορά τη διαθεσιμότητα και τον επίκαιρο χαρακτήρα των πληροφοριών στον κατάλογο των εγκεκριμένων εγκαταστάσεων
         
            
               [κοινοποιηθείσα υπό τον αριθμό C(2019) 7899]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοενωσιακό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (3), και ιδίως το άρθρο 4 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση 2014/709/ΕΕ της Επιτροπής (4) ορίζει μέτρα ελέγχου της υγείας των ζώων όσον αφορά την αφρικανική πανώλη των χοίρων στα κράτη μέλη ή σε ορισμένες περιοχές τους που αναφέρονται στο παράρτημά της («τα οικεία κράτη μέλη»). Η εν λόγω εκτελεστική απόφαση προβλέπει απαγορεύσεις στην αποστολή οικόσιτων χοίρων και προϊόντων χοίρων, καθώς και στην αποστολή άγριων χοίρων και προϊόντων άγριων χοίρων από τις περιοχές που παρατίθενται στο παράρτημά της. Επίσης, ορίζει κανόνες για την πρόληψη της εξάπλωσης της αφρικανικής πανώλης των χοίρων, στους οποίους συγκαταλέγονται και απαιτήσεις ενημέρωσης για τα κράτη μέλη. Τα μέτρα ελέγχου της υγείας των ζώων που ορίζονται στην εκτελεστική απόφαση 2014/709/ΕΕ εφαρμόζονται παράλληλα με εκείνα που ορίζονται στην οδηγία 2002/60/ΕΚ του Συμβουλίου (5), και αποσκοπούν στην καταπολέμηση της εξάπλωσης της αφρικανικής πανώλης των χοίρων, ιδιαίτερα σε ενωσιακό επίπεδο.
                  
               
                     (2)
                  
                  
                     Η εκτελεστική απόφαση 2014/709/ΕΕ προβλέπει επίσης παρεκκλίσεις από την απαγόρευση αποστολής νωπού κρέατος χοίρων και ορισμένων παρασκευασμάτων και προϊόντων από κρέας χοίρων που αποτελούνται από κρέας χοίρων ή περιέχουν τέτοιο κρέας από τις περιοχές που παρατίθενται στα μέρη II, III και IV του παραρτήματος της ίδιας απόφασης προς άλλα κράτη μέλη και τρίτες χώρες.
                  
               
                     (3)
                  
                  
                     Ορισμένες παρεκκλίσεις είναι δυνατόν να χορηγηθούν μόνον εάν οι χοίροι από τους οποίους προέρχονται τα εν λόγω προϊόντα συμμορφώνονται με τις απαιτήσεις του άρθρου 11 της εκτελεστικής απόφασης 2014/709/ΕΕ, αν τα σφαγεία, τα εργαστήρια τεμαχισμού και οι εγκαταστάσεις επεξεργασίας κρέατος συμμορφώνονται με τους όρους έγκρισης που προβλέπονται στο άρθρο 12 της ίδιας απόφασης και τα εν λόγω προϊόντα παράγονται και υποβάλλονται σε επεξεργασία σύμφωνα με την ειδική διαδικασία και την πιστοποίηση που απαιτείται από το άρθρο 13 της ίδιας απόφασης.
                  
               
                     (4)
                  
                  
                     Το άρθρο 14 της εκτελεστικής απόφασης 2014/709/ΕΕ απαιτεί σήμερα από τα κράτη μέλη να κοινοποιούν στην Επιτροπή και στα άλλα κράτη μέλη, κάθε έξι μήνες από την ημερομηνία της εκτελεστικής απόφασης 2014/709/ΕΕ, τον επικαιροποιημένο κατάλογο των εγκεκριμένων εγκαταστάσεων που αναφέρονται στο άρθρο 12 και κάθε σχετική πληροφορία για την εφαρμογή των άρθρων 11, 12 και 13 της εν λόγω πράξης. Με σκοπό τη βέλτιστη διαφάνεια έναντι άλλων κρατών μελών και τρίτων χωρών και τον εξορθολογισμό της ανταλλαγής πληροφοριών, τα κράτη μέλη θα πρέπει να είναι υπεύθυνα για την τακτική επικαιροποίηση του καταλόγου εγκεκριμένων εγκαταστάσεων που αναφέρεται στο άρθρο 12 και για κάθε σχετική πληροφορία που αναφέρεται στα άρθρα 11, 12 και 13 της εκτελεστικής απόφασης 2014/709/ΕΕ. Επιπλέον, τα κράτη μέλη θα πρέπει να καθιστούν τις πληροφορίες αυτές επίκαιρες, δημόσιες και εύκολα προσβάσιμες από άλλα κράτη μέλη και τρίτες χώρες. Το άρθρο 14 της εν λόγω εκτελεστικής απόφασης θα πρέπει, επομένως, να τροποποιηθεί αναλόγως.
                  
               
                     (5)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 14 της εκτελεστικής απόφασης 2014/709/ΕΕ αντικαθίσταται από το ακόλουθο κείμενο:
            
               
                  «Άρθρο 14
                  
                  Πληροφορίες σχετικά με τα άρθρα 11, 12 και 13
                  Τα κράτη μέλη καταρτίζουν και τηρούν επικαιροποιημένο κατάλογο των εγκαταστάσεων που έχουν εγκριθεί σύμφωνα με το άρθρο 12 (κατάλογος εγκεκριμένων εγκαταστάσεων) και τον καθιστούν διαθέσιμο στην Επιτροπή, στα άλλα κράτη μέλη και στο κοινό.
                  Τα κράτη μέλη ενημερώνουν αμέσως την Επιτροπή και τα άλλα κράτη μέλη σχετικά με:
                  
                              α)
                           
                           
                              κάθε αλλαγή στον κατάλογο εγκεκριμένων εγκαταστάσεών τους·
                              και
                           
                        
                              β)
                           
                           
                              κάθε σχετική πληροφορία για την εφαρμογή των άρθρων 11, 12 και 13.».
                           
                        
            
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 7 Νοεμβρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  ΕΕ L 18 της 23.1.2003, σ. 11.
         
            (4)  Εκτελεστική απόφαση 2014/709/ΕΕ της Επιτροπής, της 9ης Οκτωβρίου 2014, σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη και για την κατάργηση της εκτελεστικής απόφασης 2014/178/ΕΕ (ΕΕ L 295 της 11.10.2014, σ. 63).
         
            (5)  Οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (ΕΕ L 192 της 20.7.2002, σ. 27).